钦定古今图书集成/明伦汇编/官常典/第781卷 > 陈茂
## 钦定古今图书集成/明伦汇编/官常典/第781卷 > 陈茂

按《隋书》本传：“茂，河东猗氏人也。家世寒微，质直恭谨，
为州里所敬。高祖为隋国公，引为寮佐，遇待与李圆
通等。每令典家事，未尝不称旨，高祖善之。后从高祖
与齐师战于晋州，贼甚盛，高祖将挑战，茂固止不得，
因捉马鞚。高祖忿之，拔刀斫其额，流血被面，词气不
挠。高祖感而谢之，厚加礼敬。其后官至上士。高祖为”
丞相，委以心膂。及受禅，拜给事黄门侍郎，封魏城县
男。每典机密。在官十馀年，转益州总管司马，迁太府
卿，进爵为伯。后数载卒官。子政嗣。